Den seneste måneds hetz mod karakteren Onkel Reje fra DR's børnekanal Ramasjang er blevet hyppigt omtalt i de danske medier. Der er blevet skrevet om, hvordan grove trusler, chikane og beskyldninger om pædofili har ført til, at manden bag karakteren, Mads Geertsen, har måtte sygemelde sig. Siden da er Mads Geertsen blev hyldet vidt og bredt på de sociale medier fra personer, som støtter op om Onkel Rejes børneunivers. Og nu har Aalborg-virksomheden Louis Nielsen også kastet sig ind i debatten i et opslag på Facebook med et billede af et par brune, store briller i stil med Onkel Rejes eget par med en lyserød baggrund. Til billedet skriver de følgende: - Snæversynethed kan vi desværre ikke afhjælpe. #OnkelReje❤️ Siden Louis Nielsens udgivelse af opslaget, er det blevet delt mere end 800 gange, mens det er væltet ind med reaktioner på opslaget. Størstedelen af dem positive, men der er flere, som har været negativt ladede ved blandt andet at beskrive Onkel Reje som pædofil. Og det vil Louis Nielsen ikke lægge platform til, lyder det fra Rune Steiness, PR-ansvarlig hos Louis Nielsen. - Det er ikke en faglig eller saglig debat, lyder det. Derfor har man lukket kommentarsporet. - Som udgangspunkt står vi fast på vores værdier og diskuterer gerne vores opslag. Kommentarerne må gerne være kritiske, men når det går ud over, hvad man ville sige til hinanden, så har man krydset en grænse. Når det tenderer til trolde, der skrives noget, som er helt utilstedeligt, trækker vi en streg i sandet, siger Rune Steiness, hvis børn også underholdes af Onkel Reje. - Det er uskyldigt børne-tv. - Jeg skal snart købe briller hos jer Louis Nielsen er dog heller ikke selv gået fri, men siden da kritiseret i Facebook-opslaget for at vise sin støtte til karakteren. Kan I frygte at miste kunder, som ikke er enig i jeres hyldest, på det? - Det tror jeg godt, vi kan, men jeg ved ikke, om de personer var vores kunder til at starte med. Jeg mener godt, man kan være uenig med sin optiker og få en god behandling og produkt, siger Rune Steiness. Langt størstedelen af brugernes tilkendegivelser på Facebook er dog positive. - Jeg støtter Onkel Reje - og handler gerne i Louis Nielsen, skriver en bruger. - Fanme i orden LN!! Vi elsker Onkel Reje, skriver en anden bruger. - Jeg skal snart ind og købe briller! Det bliver 100% hos jer❤️🦐, skriver en tredje bruger. Og sådan fortsætter store dele af kommentarsporet på Louis Nielsens Facebook-opslag. Intentionen med opslaget, har dog aldrig været at tiltrække kunder, "men det kan godt være en sideeffekt", siger Rune Steiness og fortsætter: - Man kan få nogle knubs, når man stikker snuden frem – det ved vi godt. Men det ligger ikke til vores dna ikke at vise vores værdier.

Referat:
- Jeg skal snart ind og købe briller! Det bliver 100% hos jer❤️🦐, skriver en bruger til opslaget.